Næringslivets overskudd har økt over 100 mrd. på to år 
HAREID/SANDE/OSLO (Aftenposten): De siste to årene har næringslivet på fastlandet økt overskuddet med nesten 25 prosent. I de samme årene har prisvekst og økt rente spist opp de ansattes lønnstillegg. Norsk næringsliv går veldig bra. Det gjelder også Jets Vacuum i Hareid på Sunnmøre. Bedriften produserer vakuumtoaletter for både skip og bygg.  – Vi har hatt en veldig fin økning. Resultatet er egentlig formidabelt, sier konsernsjef Øyvind Tørlen. I fjor omsatte selskapet for 714 millioner kroner. Driftsresultatet endte på 170 millioner kroner. Det var over 70 millioner mer enn i 2022, som også var et godt år. Det økte overskuddet i sunnmørsbedriften viser seg også i tallene for hele næringslivet på fastlandet.  Overskuddet har økt med over 100 milliarder kroner de to siste årene, eller nesten 25 prosent. Samtidig er det dyrtid for folk flest. Økt rente og høy prisvekst har spist opp mer enn lønnstillegget. Om et par uker starter industrien vårens lønnsforhandlinger. Snart lønnsoppgjør  Torsdag denne uken møter NHOs representantskap for å legge strategien.  Arbeiderne i Fellesforbundet og eierne i NHO-foreningen Norsk Industri møter hverandre først. De forhandler først, i det såkalte frontfaget – som legger føringer for de senere oppgjørene. Industri som konkurrerer med utlandet er konkurranseutsatt, og lønnsveksten her skal derfor tilpasse seg bedriftenes situasjon.  – Eksportinntektene er historisk høye og industrien har gode tider, sa LO-leder Peggy Hessen Følsvik forrige uke: – Da skal de som har vært med på å skape disse verdiene, LOs medlemmer, ha sin del av verdiskapingen. Har hatt et skikkelig løft Rapporten fra TBU før lønnsoppgjøret viser at norsk næringsliv har gjort det bra: Tallene omfatter det TBU kaller «markedsrettet virksomhet Fastlands-Norge», på godt norsk: vanlig næringsliv.  I disse tallene er kraftforsyningen holdt utenfor. Der svinger overskuddene med vær, vind og krig i Europa. Skarp kontrast Økonomien hos de ansatte har gått motsatt vei: Samtidig har sysselsettingen steget mye. Dette summerer seg til at husholdningenes samlede inntekt etter skatt, prisvekst og renter sank litt i årene 2022 og 2023. Da er aksjeutbyttene holdt utenfor.  Enda bedre i industrien Industrien forhandler først og setter altså normen for de andre lønnsoppgjørene. Derfor kan det være tjenlig å dele næringslivets overskudd på fastlandet i industri og resten. I industrien har overskuddet økt 90 prosent de to siste årene. Det er betydelig mer enn i resten av næringslivet på fastlandet. I årene 2014–2021 lå industriens driftsresultat stort sett stabilt mellom 30 og 40 milliarder kroner.  Men i de to årene 2022 og 2023 kom et positivt omslag:  Dette betyr at eierne i næringen har tatt en mye større del av kaken enn før. Vil over 5 prosent 40 kilometer sør for Jets-fabrikken ligger Myklebust Verft, en annen bedrift som kan se tilbake på to gode år. – Vi bør få et oppgjør som ender på over 5 prosent, inkludert både lokale og sentrale tillegg. Vi lå over det i fjor også, sier Ove P. Olsen. Han er tillitsvalgt for Fellesforbundet ved verftet og har vært med på en rekke opp- og nedturer etter nesten 50 år ved verftet. Overskuddet i 2022 var rekordhøyt, over 100 millioner kroner. – Det var et bra år i fjor også, og det går bra nå – så kanskje kan vi få litt mer enn det vi fikk i fjor.  I resten av fastlandets næringsliv har driftsresultatet økt med 17 prosent de to siste årene. Det er større økning enn over de syv årene 2014–2021, men likevel langt bak industrien. TBU skriver at det er «til dels store forskjeller mellom næringsgrupper» i industrien (se faktaboks). Sier ikke «nulloppgjør» Direktør Knut Sunde i næringsorganisasjonen Norsk Industri skal lede eiersiden i det kommende lønnsoppgjøret. – Vi tar til etterretning at det finnes mange tabeller som viser god utvikling i industriens driftsresultat. Dette får vi nok høre mange ganger i oppgjøret, sier han. Samtidig sier han at det er «strekk i laget» i næringen. – Alt dette får vi god mulighet til å drøfte med innestemme i lønnsoppgjøret som starter 18. mars. – Det ser ut som om det er litt å hente for arbeidstagerne? – Det er en grunn til at jeg ikke har brukt ordet «nulloppgjør».
Næringslivet på fastlandet har økt overskuddet med nesten 25 prosent de to siste årene. Samtidig har økte renter og prisvekst spist opp alle lønnstillegg. I industrien økte driftsresultatet fra 39 milliarder kroner i 2021 til 74 milliarder i fjor. Det er en økning på 90 prosent. Ansatte har hatt en motsatt økonomisk utvikling de siste to årene. Samlet inntekt etter skatt, prisvekst og renter sank litt over årene 2022 og 2023. For lånekundene har det vært enda verre.